מנהלת מחלקת החינוך במועצה המקומית כפר ורדים, ד”ר יפעת שאשא-ביטון, הגישה את התפטרותה לראש המועצה, סיון יחיאלי.
מועצת כפר ורדים פרסמה בימים אלה מכרז לתפקיד. ד”ר יפעת שאשא-ביטון נכנסה בדיוק לפני שנה לתפקידה לאחר שנבחרה במכרז אליו נגשו מועמדים רבים וטובים.
יפעת הינה תושבת קרית-שמונה, נשואה ואם לשלושה. היתה בתפקיד סגנית ראש העיר ומשמשת עד היום כממונה על תיק החינוך והנוער בעירייה.
בתשובה לשאלה אמרה יפעת כי התפטרותה נובעת משיקולים אישיים בלבד, נקודה.
כל ספקולציה אחרת שנאמרה או שנכתבה אין לה כל ביסוס. “הייתי צריכה לקבל החלטה ברמה אישית”, אומרת יפעת, “היתה לי זכות אמיתית להיות כאן ולהיחשף למערכת שעובדת בצורה עניינית, נקיה וללא פוליטיקה. לזכותו של כפר ורדים שיש לו מערכת שעובדת בצורה כזו. היתה לי תקשורת מצוינת עם צוותי החינוך ועם אנשי הכפר. זכיתי לשיתוף פעולה מכל הכוונים ובראש וראשונה עם סיון יחיאלי, ראש המועצה. סיון מחובר לנושא החינוך בנפשו. מערכת החינוך באמת נמצאת אצלו בעדיפות ראשונה. קיבלתי ממנו גיבוי מלא”.
יפעת מציינת כי היא נכנסה לתפקידה במטרה להיות כאן לפחות שלוש שנים ולא תארה לעצמה שתצטרך לעזוב כעבור שנה. “קרו דברים לא צפויים שדרשו ממני החלטה. ההתפטרות אינה קשורה לשום דבר אחר מעבר לשיקולים אישיים”.
יפעת מוסיפה שכפר ורדים הוא מקום שמאפשר יזמות ועשיה: “באתי עם מוטיבציות לעשייה חינוכית וזכיתי לשיתוף פעולה. במקומות אחרים היה נדרש הרבה יותר זמן לדברים שנעשו בשנה האחרונה”. יפעת טיפלה וביססה את נושא החינוך האישי, טיפלה במעבר של חטיבת הביניים ל-5 ימי לימוד בשבוע החל משנת הלימודים הבאה, עמדה בראש צוות הניהול החינוכי-יישובי העוסק בסוגיות מערכתיות כגון יצירת רצף חינוכי יישובי הן בחינוך הרגיל והן החינוך המיוחד, ומובילה יחד עם צוות מקצועי ממערכת החינוך את הנושא השנתי שקבע משרד החינוך: “אורח חיים בריא”. גורמי החינוך בכפר לקחו סוגיות שמשמעותן אורח חיים בריא ועובדים על סוגיות אלה ברמה של הטמעה לאורח חיים בריא בישוב מעבר להיותו נושא שנתי. יום השיא של התוכנית יתקיים בחודש מאי וישותפו בו כל אנשי הקהילה.
בנוסף, מלווה יפעת את התהליך הצמחת בית ספר תיכון בכפר מעבר לחטיבת הביניים הקיימת. לדבריה, מירב האנרגיות השנה נותבו למשימה חשובה זו יחד עם ראש המועצה. משרד החינוך נותן לנו אפשרות לפתוח מסלול ייחודי תחת סמל המוסד של בית ספר תפן (ראה דיווח נפרד בגליון זה מישיבת המועצה שעסקה בנושא). הנושא נמצא כבר ביישורת האחרונה מול משרד החינוך.
יפעת הקדישה זמן רב לטיפול בנושא הנוער. פעילויות הנוער בקיץ האחרון הורחבו הרבה מעבר למה שהיה קיים בשנים קודמות. גובשה והתחזקה מועצת נוער יישובית. נבנתה תוכנית יישובית למניעת שימוש בסמים ובאלכוהול. נבנה בראשותה שולחן עגול נוער בו שותפים כל העוסקים בנושא הנוער בכפר, כשגלעד מנהל יחידת הנוער, מוביל את הפעילות בפועל יחד עם הצופים וגורמים נוספים. גל שילה הצטרפה לאחרונה כמדריכת נוער מתוך חשיבות גם לנוכחותה של דמות נשית עבור הנערות הלוקחות חלק בפעילות הנוער.
כמו כן פעלה יפעת יחד עם מנהל יחידת הנוער להקמה של מרכז לימודי קהילתי, כחלק מפעילות מועדון הנוער, שייתן מענה של עזרה לימודית לילדי כיתות ג-ו. המרכז הלימודי יפתח ב- 15.4.2012 לאחר שעות הלימודים ועד חמש בערב וישמש להכנת שיעורי בית ופעילות חברתית וחוויתית בהדרכת מתנדבים מהקהילה. על פי הצורך שיעלה מן השטח ייתן המרכז מענה גם לסיוע בלימוד לקראת בגרויות. לדברי יפעת הנושא בבדיקה.
יפעת מסכמת את שנת עבודתה בכפר ואומרת כי היתה זו תקופה טובה, חוויה טובה. היא התחייבה להמשיך את עבודתה עד חודש יוני ואם תצטרך לעזור אחרי חודש יוני תעשה זאת בכיף מתוך מחויבות אמיתית.
יפעת שבה ומדגישה כי היתה לה זכות גדולה לעבוד בכפר: “לבוא למקום שפוי, המתנהל בצורה עניינית, בשיח מקצועי, אין זה מובן מאליו. לא פגשתי פה התנגדות פוליטית בולטת, אלא רצון מצד כולם לקדם. הפוליטיקה לא ממש מחלחלת כאן לצדדים מקצועיים”.
שרון בינדר, מנהלת חט”ב אמירים אמרה בהקשר להתפטרותה של יפעת: “בשנה החולפת נהניתי לעבוד עם יפעת. היא מקצועית, עניינית ומלאת יכולת ורצון לעזור. יפעת תמיד זמינה עבורי ועושה הכל בדרך אנושית ונעימה. האמביציה שלה סוחפת ואין ספק שהיא מעורה בנעשה, יודעת להציב מטרות וגם להשיג אותן. אני יודעת שעד יוני היא תמשיך לעשות כמיטב יכולתה למען הכפר ואז אאחל לה הצלחה בהמשך דרכה”.
דורית מזרחי, רכזת הגיל הרך: “היה לי נעים להיפגש ולעבוד עם יפעת. היא מאוד מקצועית. המפגשים איתה תרמו ליצירת קשרים עם אנשים שונים ולבניית תכניות. היא יודעת להעצים את מי שתחתיה וזה דבר נפלא. אני מודה לה על השנה שעבדנו יחדיו ומאחלת לה הצלחה בהמשך הדרך”.
גלעד שי, מנהל יחידת הנוער: “בשבע השנים האחרונות בעבודתי עם בני נוער, פגשתי מספר לא מבוטל של מנהלים, אך מנהלות כמו יפעת לא פגשתי מאודי. ההכוונה והליווי תוך כדי הקשבה הם אבני דרך בניהולה של יפעת. היחס והדוגמא האישית שיפעת מראה, גורמת לך כעובד לשאוף ולעשות יותר. אני מאחל ליפעת הצלחה בהמשך דרכה ויודע כי כל מקום אשר תגיע אליו יפרח”.
כולנו מצטרפים לברכות ומאחלים ליפעת הצלחה רבה בהמשך דרכה.